

**งานประชุมวิชาการครบรอบ 25 ปี โรงพยาบาลมะเร็งลำปาง “****ยกระดับการดูแลโรคมะเร็งด้วยนวัตกรรมและเทคโนโลยีทางการแพทย์”วันที่ 29-30 สิงหาคม 2567 โรงแรมดิเอมเพรส เชียงใหม่**

**แพทย์หญิงอัมพร เบญจพลพิทักษ์ อธิบดีกรมการแพทย์** กล่าวถึงการจัดการประชุมในครั้งนี้ ว่า โรคมะเร็งเป็นปัญหาทางสาธารณสุขที่สําคัญของทุกประเทศทั่วโลก ซึ่งทวีความรุนแรงมากขึ้นทุกปี ในภาคเหนือโรคมะเร็งยังมีแนมโน้มการป่วยและการเสียชีวิตเพิ่มขึ้น โดยเฉพาะมะเร็งเต้านม (ร้อยละ 3.0 ต่อปี) มะเร็งลำไส้ใหญ่ (ร้อยละ 3.6 ต่อปี) และมะเร็งตับและท่อน้ำดี (ร้อยละ 3.4 ต่อปี) นอกจากนี้มะเร็งปอดยังเป็นปัญหาสำคัญในพื้นที่ภาคเหนือที่ยังคงต้องเฝ้าระวังอย่างต่อเนื่อง ทําให้เกิดการสูญเสียประชากรก่อนวัยอันควร และเสียค่าใช้จ่ายในการรักษาเป็นจํานวนมาก ทั้งนี้กรมการแพทย์ยังได้ร่วมกันขับเคลื่อนนโยบายของกระทรวงสาธารณสุขมาอย่างต่อเนื่อง จากนโยบาย “มะเร็งครบวงจร” ได้เชื่อมโยงการดำเนินการตั้งแต่ระบบบริการปฐมภูมิจนถึงศูนย์เชี่ยวชาญมะเร็งระดับสูงเข้าด้วยกัน โรงพยาบาลมะเร็งลำปาง กรมการแพทย์ ได้ขับเคลื่อนการดำเนินให้บริการสอดคล้องกับแผนพัฒนาระบบสุขภาพสาขามะเร็ง อย่างต่อเนื่อง โดยให้บริการครอบคลุมตั้งแต่การส่งเสริมป้องกัน การคัดครอง การตรวจวินิจฉัย การรักษาโดยการผ่าตัด รังสีรักษา เคมีบำบัด เวชศาสตร์นิวเคลียร์ การฟื้นฟูสภาพ และการดูแลแบบประคับประคอง นอกจากนี้ยังมีการให้บริการการแพทย์ขั้นสูง อาทิ การบำบัดด้วยอิมมูโน การรักษาโรคมะเร็งด้วยความร้อน (Hyperthermia) การคัดกรองมะเร็งเต้านมด้วยหัตถการตัดชิ้นเนื้อเต้านมด้วยเครื่อง (Stereotactic mammogram) โรงพยาบาลมะเร็งลำปางได้รับการรับรองมาตรฐานสถานพยาบาลเฉพาะระบบ “การดูแลผู้ป่วยมะเร็งไทรอยด์หลังผ่าตัด” เป็นแห่งแรกของประเทศไทย เพื่อให้ประชาชนได้รับบริการที่มีคุณภาพอย่างครบวงจร เกิดประโยชน์สูงสุด

**นายแพทย์รวินท์ อิงศิโรรัตน์ ผู้อำนวยการโรงพยาบาลมะเร็งลำปาง** กล่าวว่า ในวันที่ 3 กันยายน พ.ศ. 2567 โรงพยาบาลมะเร็งลำปาง ครบรอบ 25 ปี จึงได้จัดการประชุมวิชาการครั้งนี้ ภายใต้หัวข้อ “ยกระดับการดูแลโรคมะเร็งด้วยนวัตกรรมและเทคโนโลยีทางการแพทย์” โดยมีวัตถุประสงค์ เพื่อนำเสนอความก้าวหน้าและนวัตกรรมทางการแพทย์ เป็นเวทีแลกเปลี่ยนเรียนรู้ให้แก่บุคลากรทางการแพทย์ ทางด้านโรคมะเร็ง ในเขตสุขภาพที่ 1 และ 2 และเสริมสร้างความร่วมมือระหว่างองค์กรภาคีเครือข่าย การจัดงานในครั้งนี้มีกิจกรรม ประกอบด้วย การจัดแสดงนิทรรศการแสดงประวัติ และผลงานของโรงพยาบาลมะเร็งลำปางที่ผ่านมา การจัดสัมมนาวิชาการ โดยวิทยากรผู้เชี่ยวชาญ ทั้งในและต่างประเทศ การจัดแสดงโปสเตอร์นำเสนอผลงานวิจัยในสาขาต่างๆ การจัดแสดงผลิตภัณฑ์ อุปกรณ์เทคโนโลยีทางการแพทย์ด้านโร คมะเร็ง จากภาครัฐและบริษัทเอกชน ผู้เข้าร่วมการประชุมประกอบด้วย บุคลากรทางการแพทย์และสาธารณสุข จำนวน 350 คน วันที่ 29 -30 สิงหาคม 2567 ณ ศูนย์ประชุมนานาชาติ โรงแรมดิเอ็มเพรส จังหวัดเชียงใหม่

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#กรมการแพทย์ #โรงพยาบาลมะเร็งลำปาง #การประชุมวิชาการครบรอบ 25 ปี

- ขอขอบคุณ - 30 สิงหาคม 2567